גמר הליגה האירופית 2025

**גמר הליגה האירופית 2025** היה משחק הגמר והמשחק האחרון של עונת 2024/2025 בליגה האירופית, העונה ה‑54 של תחרות המועדונים המשנית האירופית המאורגנת על ידי אופ"א, וה-16 מאז שונה שמו של המפעל מ"גביע אופ"א" לשמו הנוכחי "הליגה האירופית". המשחק נערך באצטדיון סן ממס בבילבאו, ספרד ב-21 במאי 2025. זה היה גמר הליגה האירופית הראשון לאחר שינוי מבנה התחרות לטורניר בשיטה השווייצרית. זה היה הגמר האחד עשר של התחרות בו השתתפו שתי קבוצות מאותה המדינה, והגמר השלישי שכלל רק קבוצות אנגליות.

טוטנהאם הוטספר ניצחה 1–0 את מנצ'סטר יונייטד וזכתה בגביע ועל כן היא תתמודד על תואר הסופר קאפ האירופי לשנת 2025 מול המנצחת בגמר ליגת האלופות 2025. וכן תשתתף בשלב הליגה בליגת האלופות. עבור טוטנאהם הייתה זו הזכייה השלישית בתולדותיה בליגה האירופית כשאת שתי הזכיות הקודמות היא השיגה כשהמפעל עוד נקרא גביע אופ"א.

## האצטדיון המארח
זה היה גמר הליגה האירופית הראשון שנערך באצטדיון סן ממס שבבילבאו, לאחר שבשנת 2024 אירח גם את גמר ליגת האלופות לנשים.

### תהליך הבחירה
ב-16 ביולי 2021 הודיעה אופ"א כי עקב ביטול זכויות האירוח של בילבאו את משחקי יורו 2020 בעקבות פרוץ מגפת הקורונה ודחיית המשחקים שהיו אמורים להתקיים בחלקם באצטדיון סן ממס. גמר 2025 של הליגה האירופית וגמר ליגת האלופות לנשים 2024 יתקיימו בבילבאו כחלק מהסכם פשרה להכרה במאמצים ובהשקעה הכספית שנעשו על ידי העיר בכדי לארח את יורו 2020.

## רקע למשחק
טוטנהאם הוטספר העפילה לגמר הרביעי שלה בליגה האירופית, אך לראשונה מאז שינוי שמו של המפעל ב-2009 שנקרא קודם לכן גביע אופ"א. זהו הגמר השישי של המועדון במפעלים האירופיים, לאחר השתתפות בגמר ליגת האלופות (2019, הפסד), בגמר גביע מחזיקות הגביע (1963, ניצחון – הקבוצה הבריטית הראשונה שזכתה בתואר אירופי), ובשלושה גמרי גביע אופ"א (ניצחון במהדורה הישנה של המפעל ב-1972 וב-1984, והפסד ב-1974).

ואילו מנצ'סטר יונייטד הקבוצה המעוטרת יותר מבין השתיים הגיעה לגמר ה-13 שלה במפעלים אירופיים של אופ"א, לאחר שזכתה בעבר שלוש פעמים בליגת האלופות (1968 – הראשונה מבין כל הקבוצות האנגליות, 1999 ו-2008) וגם הפסידה פעמיים (2009 ו-2011 לברצלונה). יתר על כן, מנצ'סטר יונייטד זכתה בגביע מחזיקות הגביע (1991), השתתפה בשני גמרי הליגה האירופית (ניצחון ב-2017 מול אייאקס אמסטרדם והפסד ב-2021 מול ויאריאל) והתמודדה בארבעה גביעי הסופר קאפ האירופי (זכייה ב-1991 והפסדים ב-1999, 2008 ו-2017).

שני המועדונים נפגשו 204 פעמים בעבר, כאשר יונייטד ניצחה ב-95 משחקים וטוטנהאם ב-57. הם נפגשו בשני משחקים על תואר בעבר – במגן הקהילה של 1967 ובגמר גביע הליגה ב-2009 – שני המשחקים הסתיימו בשוויון, אך יונייטד ניצחה ב-2009 לאחר דו-קרב פנדלים.

בעונת הפרמייר ליג 2024/25 מנצ'סטר יונייטד וטוטנהאם נפגשו פעמיים, וטוטנהאם ניצחה בשני המשחקים, 3–0 במשחק באולד טראפורד ו-1–0 באצטדיון טוטנהאם הוטספר. בנוסף, טוטנהאם גברה על יונייטד 4–3 ברבע גמר גביע הליגה, ובכך רשמה לראשונה אי פעם שלושה ניצחונות על יונייטד באותה עונה.

לפני משחק הגמר, היה עניין תקשורתי רב היה סביב היכולת החלשה (במונחים היסטוריים) של שתי הקבוצות לאורך העונה, כששתיהן סיימו את העונה בחצי התחתון של הטבלה. המשמעות הייתה שמי שתפסיד בגמר לא תשחק באירופה בעונת 2025/26, ואילו המנצחת תבטיח את מקומה בליגת האלופות למרות העונה החלשה למדי שלה בליגה. דבר שיש בו משמעויות כלכליות גם מעבר לפן הספורטיבי.

מעבר לכך, גמר הליגה האירופית 2025 חולל דיון נרחב בענייני ניהול וטקטיקה של כדורגל. למרות האכזבות בליגה המקומית, הצלחתן של טוטנהאם ומנצ'סטר יונייטד בגביע זה שיקפה את יכולתן להתמודד במסגרת תחרותית עם פורמט קבוצתי ושם דגש על ההבדל בין הליגה לבין שלבי הנוקאאוט, מה שהוביל לבחינה מחודשת של הקשר בין תפקוד בליגה המקומית להצלחות בזירה האירופית. בנוסף, מיקום הגמר בסן ממס, למרות בקשות של המועדונים והאוהדים האנגלים להעביר את המשחק לאנגליה נענתה על ידי אופ"א בסירוב.

## מאזן הקבוצות בליגה האירופית

## הדרך של הקבוצות לגמר

## מהלך המשחק

### הרכבי הקבוצות

## ראו גם
* עונת 2024/2025 בליגה האירופית
* עונת 2024/2025 בליגת האלופות
* עונת 2024/2025 בקונפרנס ליג
* עונת 2024/25 בפרמייר ליג
* גמר ליגת האלופות 2025
* גמר הקונפרנס ליג 2025
* הסופר קאפ האירופאי

## הערות שוליים

קטגוריה:משחקי גמר הליגה האירופית
קטגוריה:אירועי ספורט שהושפעו ממגפת הקורונה
קטגוריה:תחרויות כדורגל ב-2025
קטגוריה:בילבאו: ספורט
קטגוריה:תחרויות כדורגל בספרד
קטגוריה:משחקי מנצ'סטר יונייטד
קטגוריה:2025 בספרד